Document ID: 32006R1647

PADOMES REGULA (EK) Nr. 1647/2006
(2006. gada 7. novembris),
ar ko groza Regulu (EK) Nr. 974/98 par eiro ieviešanu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 123. panta 5. punktu,
ņemot vērā Komisijas priekšlikumu,
apspriedusies ar Eiropas Parlamentu,
ņemot vērā Eiropas Centrālās bankas atzinumu (1),
tā kā:
(1)
Padomes Regula (EK) Nr. 974/98 (1998. gada 3. maijs) par eiro ieviešanu (2) paredz valstu valūtu aizstāšanu ar eiro dalībvalstīs, kas bija izpildījušas vienotās valūtas ieviešanai paredzētos nosacījumus brīdī, kad Kopiena sāka Ekonomikas un monetārās savienības trešā posma īstenošanu.
(2)
Ar Regulu (EK) Nr. 2596/2000 (3) ir izdarīti grozījumi Regulā (EK) Nr. 974/98, lai noteiktu Grieķijas valūtas aizstāšanu ar eiro.
(3)
Ar Regulu (EK) Nr. 2169/2005 ir izdarīti grozījumi Regulā (EK) Nr. 974/98, lai sagatavotos turpmākai eiro ieviešanai dalībvalstīs, kuras vēl nav pieņēmušas eiro kā vienoto valūtu.
(4)
Saskaņā ar 2003. gada Pievienošanās akta 4. pantu Slovēnija ir dalībvalsts, uz ko attiecas izņēmums, kā tā definēta Līguma 122. pantā.
(5)
Ņemot vērā Padomes Lēmumu 2006/495/EK (2006. gada 11. jūlijs), saskaņā ar Līguma 122. panta 2. punktu par vienotās valūtas pieņemšanu Slovēnijā 2007. gada 1. janvārī (4), Slovēnija ir izpildījusi vienotās valūtas ieviešanai paredzētos nosacījumus, un Slovēnijas izņēmuma statuss tiek atcelts no 2007. gada 1. janvāra.
(6)
Eiro ieviešana Slovēnijā prasa uz šo dalībvalsti attiecināt spēkā esošos eiro ieviešanas noteikumus, kas izklāstīti Regulā (EK) Nr. 974/98.
(7)
Slovēnijas valūtas nomaiņas plānā ir paredzēts, ka eiro banknotēm un monētām būtu jākļūst par šīs dalībvalsts likumīgo maksāšanas līdzekli dienā, kad eiro ievieš kā tās valūtu. Tādējādi eiro pieņemšanas dienai un skaidrās naudas nomaiņas dienai vajadzētu būt 2007. gada 1. janvārim. “Pakāpeniskas izņemšanas no apgrozības” periods nebūtu jāpiemēro.
(8)
Būtu attiecīgi jāgroza Regula (EK) Nr. 974/98,
IR PIEŅĒMUSI ŠO REGULU.
1. pants
Regulas (EK) Nr. 974/98 pielikumu groza saskaņā ar šīs regulas pielikumu.
2. pants
Šī regula stājas spēkā 2007. gada 1. janvārī.
Šī regula uzliek saistības kopumā un ir tieši piemērojama visās dalībvalstīs saskaņā ar Eiropas Kopienas dibināšanas līgumu.
Briselē, 2006. gada 7. novembrī

Labels: 18
2
5